Tom Behnke (KF), 2014-05-20:
Det sker nogle gange, at man rammer ind i et dilemma.
Og så sker det en gang imellem, at man møder virkeligheden, at principperne møder en virkelighed, hvor det viser sig, at det ikke er helt så nemt, som man egentlig havde forestillet sig, eller som man egentlig godt kunne tænke sig at det var.
Det er ikke altid så let, så enkelt, så ligetil.
Der er man jo altså nødt til at forholde sig til virkeligheden.
Det var lidt ligesom, kan jeg huske, da jeg var soldat.
Da fik vi også den klare besked, hvis der var uoverensstemmelse mellem kortet og landskabet: Følg landskabet!
Det synes jeg egentlig er meget fornuftigt.
Det er også det, der gør sig gældende her.
Der er nogle, der er i en situation, vi bliver nødt til at forholde os til.
Og jeg er helt enig i, at det ikke må kunne betale sig ikke at efterkomme myndighedernes anvisninger, afgørelser, afslag osv. – jeg er helt enig.
Men vi har nu engang at gøre med en gruppe af børn og unge her – som jeg kan forstå det, er det ca. 30, vi taler om – som ikke har efterkommet myndighedernes afgørelse.
Min umiddelbare indskydelse var: Det er der ikke noget at gøre ved; så må vi stå fast.
Men så viser det sig, at lige præcis de her børn og unge jo altså er en situation, hvor forudsætningen for, at de kunne forlade Danmark, var, at deres forældre havde givet samtykke, at forældrene havde skrevet under på udrejsedokumenter, så de rent faktisk kunne forlade landet.
Det har forældrene ikke ønsket.
Det er ikke i orden, men spørgsmålet er så, om vi så bare til de børn og unge, der har boet her i Danmark i alle de år – nogle har gået i skole, nogle har gået i gymnasiet, de er velintegrerede – bare skal sige: Nå, jamen det er der ikke noget at gøre ved; nu står vi fast på principperne?
Nej, det mener vi ikke fra Konservatives side.
Vi mener, at vi bliver nødt til at forholde os til den virkelighed, vi lever i.
Det skal selvfølgelig også ses i sammenhæng med, at de sager, vi taler om, er fra efter lovændringen i 2004 og frem til lovændringen i 2012.
Det eneste, vi sådan set gør her, er at åbne op for, at de, der har været i klemme i den her periode på grund af forældrenes manglende samarbejde, får mulighed – mulighed – for at søge efter de regler, vi lavede i 2012, og som vi fra Konservatives side var med til at lave.
Det er altså nogle regler, vi synes er gode.
Det eneste, vi lukker op for, er, at de her ca. 30 børn og unge får mulighed for at søge efter 2012-reglerne, som vi selv støttede.
Men det er ikke nok, at vi giver mulighed for, at de kan søge efter de nye regler i 2012.
Der er nogle yderligere kriterier, som de skal opfylde: De skal have holdt sig fri af kriminalitet.
De må ikke have fået en dom til udvisning, og de må heller ikke har fået en dom her i landet på betinget eller ubetinget fængselsstraf.
De skal være velintegrerede i det danske samfund, og det skal konkret vurderes i det enkelte tilfælde, om det nu også gør sig gældende.
Derudover skal de jo også have opholdt sig i Danmark frem til det tidspunkt – eller i hvert fald for størstedelens vedkommende.
Har de været på en lejrskole i Sverige, går det nok.
Det tror jeg heller ikke skal skille parterne.
Når det så er sagt, er jeg jo også nødt til at konkludere, at vi er med i den her aftale,
og derfor støtter vi selvfølgelig også lovforslaget her.
Vi erkender, at det er et dilemma, men vi har valgt at se virkeligheden i øjnene.
Vi har også valgt at tage til efterretning, at myndighedernes effektuering af et afslag – altså udvisningen af dem, der rent faktisk har fået afslag – skal være bedre.
For lige præcis for de børn og unge, vi taler om her, kan det jo ikke lade sig gøre.
Det kan ikke lade sig gøre.
Derfor kommer vi frem til, at den her gruppe af børn og unge, altså ca. 30 stykker, er i den situation, at de ikke har kunnet gøre hverken fra eller til.
Det har ikke været muligt for dem at forlade landet.
Jeg synes ikke, det skal komme til skade, at de ikke har haft den mulighed.
Tværtimod har de jo så gjort, hvad de kunne for at få sig noget uddannelse, blive integreret i det danske samfund.
Og hvis de er velintegrerede, som der står i lovforslaget, er der en mulighed for, at de kan få en opholdstilladelse i Danmark, og det synes vi at vi gerne vil være med til at lukke op for.
Derfor støtter vi lovforslaget.